| Peixiño de prata |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Arthropoda |
| Clase: | Insecta |
| Orde: | Zygentoma |
| Familia: | Lepismatidae |
| Xénero: | *Lepisma* |
| Especie: | ***L. saccharina***Linnaeus, 1758 |

 |

O **peixiño de prata**[] (***Lepisma saccharina***), tamén coñecido como **lepisma** ou coloquialmente como **traza**[] (denominación xenérica que abrangue diferentes grupos de insectos que se alimentan de tecidos, madeira ou papel), é unha especie de insecto tisanuro, orde hoxe reclasificada en dúas, das cales esta especie é *Zygentoma*, da familia Lepismatidae. É áxil e cunha forte fototaxia negativa (foxe da luz), o que dificulta a súa observación. O nome da especie deriva do brillo gris metálico do seu corpo. As lepismas viven de materias vexetais diversas, como mofo, o papel, o cartón e os alimentos amilosos (con amidón), como a cola de encadernar libros ou o apresto para a roupa.

Pertence a un grupo moi antigo, os tisanuros, con restos fósiles de preto de 400 millóns de anos de antigüidade. Os tisanuros son considerados os insectos verdadeiros de trazos máis primitivos, e carecen primariamente de ás (noutros insectos esta carencia é o resultado secundario da súa perda evolutiva).

Aspecto
-------

A lonxitude dun peixiño de prata, sen incluír as súas extremidades, é de entre varios milímetros e un centímetro. O brillo metálico do seu corpo débese ás súas escamas prateadas, que aparecen despois da súa terceira muda. As ninfas das primeiras fases son abrancazadas. Presenta dúas longas antenas na cabeza e outros tres apéndices semellantes na parte posterior, un filamento caudal que é en realidade o décimo e derradeiro segmento do abdome e dous cercos.

Desenvolvemento
---------------

Imaxe dun peixiño de prata xunto a unha escala, para apreciar o seu tamaño.
Dependendo das súas condicións de vida, un peixiño de prata require polo menos catro meses para chegar a adulto, e ás veces pode requirir máis de tres anos. Nunha temperatura ambiente, pode crecer nun ano. Pode vivir en calquera lugar ata unha idade de entre dous e oito anos. Muda aproximadamente oito veces ao longo da súa vida, pero por mor do seu constante crecemento, pode mudar máis de catro veces ao ano.

Vive en lugares húmidos e escuros, máis frecuentemente en edificios vellos, ou entre libros e papeis nas casas. Cando a temperatura está entre 25 °C e 30 °C, a femia pode depositar entre 60 e 100 ovos, preferiblemente en fendas. É imposible para un peixiño de prata reproducirse nun ambiente frío e seco.

Alimentación
------------

Os alimentos favoritos do peixiño de prata son os que conteñen amidón ou outros polisacáridos como a dextrina dos adhesivos empregados na encadernación de libros, a xelatina das fotografías ou a silicona. Tamén o papel vello, o azucre, os cabelos, a caspa e a sucidade, ademais de substancias como o algodón, o liño, a seda e mesmo outros insectos mortos ou a súa propia exuvia (pel mudada). Conducido pola súa fame, a lepisma pode tamén comer roupa de pel e mesmo tecidos feitos con certas fibras artificiais. Con todo, como moitos insectos, é capaz de interromper a súa actividade vital durante varios meses sen sufrir dano apreciable.

É quen de dixerir a celulosa debido a que pode producir celulase, unha enzima que degrada a celulosa, cousa extremadamente rara nos animais. A maioría dos animais herbívoros, mesmo os insectos xilófagos (comedores de madeira) posúen microorganismos simbióticos no tubo dixestivo que realizan a dixestión. Só se coñecen dous animais capaces de producir celulasa: *Lepisma* *saccharina* e o molusco bivalvo *Teredo navalis*, que tradea madeira.

Reprodución
-----------

Os peixiños de prata non copulan, senón que o macho produce un espermatóforo que adhire pendurando dun fío tensado suxeito desde algún obxecto vertical. Conduce a femia mediante manobras de cortexo a tropezar co espermatóforo. A femia recólleo cos seus cercos e lévao ata a abertura xenital, onde o introduce e se produce a fecundación.

Depredadores
------------

Un dos depredadores naturais do peixiñode prata é o insecto coñecido como cadela de frade (*Forficula auricularia*).

Notas
-----

1. ↑  "La presencia de pececillos de plata en casa es muy común". En *www.anticimex.com*.
2. ↑  Grimaldi, D.; Engel, M. *Evolution of the Insects*. Gambridge University Press. 2005. Páxinas 148-155. [ISBN 0-521-82149-5]
3. ↑  Getty, P. R. et al. "Variations in Wingless Insect Trace Fossils: Insights from Neoichnology and the Pennsylvanian of Massachussetts". Palaios (2013), 28(4):243
4. ↑  Day, Eric. "Silverfish factsheet, Department of Entomology". *Virginia Cooperative Extensión. Virginia Polytechnic Institute and State University*. 1996.
5. ↑  "Silverfish". *Virginia Cooperative Extension. Virginia State University.*
6. ↑  Houseman, R. *Silverfish and Firebrats Arquivado 10 de outubro de 2017 en Wayback Machine.*. University of Missouri Extension.
7. ↑  "Insectos en casa: cómo acabar con los *pececillos de plata*". En *20minutos.es*.
8. ↑  Torralba Burrial, A. *Algunos bichos devoradores de cosas raras, I: Lepisma saccharina*. Boletín da SEA, 9:60. 1995.
9. ↑  Von H. Sturm. "Die Paarung beim Silberfischchen, *Lepisma saccharina"*. En *Zeitschrift fur Tierpsychologie*. 13:1. (1965).

Véxase tamén
------------

### Ligazóns externas

* "Silverfish. Lespisma saccharina (Linnaeus)". En *Pestworld.com.*
* Klass, Carolyn. "Silverfish and Firebrats". *Insect Diagnostic Laboratory*. Cornell University. 1981.
* "Lepisma saccharina (Linnaeus)". En *MusumPests.net*.

|  |  |
| --- | --- |
|  | Wikispecies posúe unha páxina sobre:  ***Lepisma saccharina*** |

|  |  |
| --- | --- |
| Control de autoridades | 
* Wd: Q26842
* AAT: 300310506
* EBID: ID
* GEC: 0200059
* GND: 4181316-9
* MAG: 2781110134

 |

|  |  |
| --- | --- |
| Identificadores taxonómicos | 
* ADW: Lepisma\_saccharina
* BioLib: 97127
* BugGuide: 40366
* Dyntaxa: 234720
* EOL: 1022755
* EPPO: LEPISA
* EUNIS: 96772
* FE: 91644
* FE-New: ID
* Fossilworks: 284343
* GBIF: 1421091
* iNaturalist: 48298
* IRMNG: 10602510
* ITIS: 99222
* NBN: NHMSYS0001386447
* NCBI: 50586
* Soortenregister: 171184
* TAXREF: 79227

 |